2011 m. spalio 27 d. Teisingumo Teismo (trečioji kolegija) sprendimas byloje (Bundesfinanzhof (Vokietija) prašymas priimti prejudicinį sprendimą) Finanzamt Essen-NordOst prieš GFKL Financial Services AG
(Byla C-93/10)
(Šeštoji PVM direktyva - 2 straipsnio 1 punktas ir 4 straipsnis - Taikymo sritis - "Paslaugų teikimo už atlygį" ir "ekonominės veiklos" sąvokos - Abejotinų skolų pardavimas - Mažesnė šių skolų pardavimo kaina nei jų nominalioji vertė - Pirkėjo įsipareigojimas išieškoti šias skolas ir prisiimti skolininkų įsipareigojimų neįvykdymo riziką)
Proceso kalba: vokiečių
Prašymą priimti prejudicinį sprendimą pateikęs teismas
Bundesfinanzhof
Šalys pagrindinėje byloje
Ieškovė: Finanzamt Essen-NordOst
Atsakovė: GFKL Financial Services AG
Dalykas
Prašymas priimti prejudicinį sprendimą - Bundesfinanzhof (Vokietija) - Šeštosios Tarybos direktyvos 77/388/EEB dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas (OL L 145, p. 1; 2004 m. specialusis leidimas lietuvių k., 9 sk., 1 t., p. 23) 2 straipsnio 1 punkto, 4 straipsnio, 11 straipsnių, A skirsnio 1 dalies a punkto ir 13 straipsnio B skirsnio d dalies 2 ir 3 punktų išaiškinimas - Paslaugų teikimo už atlygį ir ekonominės veiklos sąvokos - Faktoringas - Abejotinų skolų išpirkimas už kainą, apskaičiuotą remiantis skolininkų įsipareigojimų neįvykdymo tikimybe - Įsipareigojimas išieškoti skolas ir prisiimti skolininkų įsipareigojimų neįvykdymo riziką
Rezoliucinė dalis
1977 m. gegužės 17 d. Šeštosios Tarybos direktyvos dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas 2 straipsnio 1 punktas ir 4 straipsnis turi būti aiškinami taip, kad ūkio subjektas, kuris savo rizika perka abejotinas skolas mažesne kaina nei jų nominalioji vertė, neteikia paslaugų už atlygį minėto 2 straipsnio 1 punkte pavartota prasme ir nevykdo ekonominės veiklos, kuriai taikoma ši direktyva, jei skirtumu tarp šių skolų nominaliosios vertės ir pirkimo kainos atspindima nagrinėjamų skolų faktinė ekonominė vertė jų perleidimo momentu.
____________
1 - OL C 134, 2010 5 22.